CELEX: 62019CN0475
Language: mt
Date: 2019-06-20 00:00:00
Title: Kawża C-475/19 P: Appell ippreżentat fl-20 ta’ Ġunju 2019 mir-Repubblika Federali tal-Ġermanja mis-sentenza mogħtija mill-Qorti Ġenerali (L-Ewwel Awla) fl-10 ta’ April 2019 fil-Kawża T-229/17, Ir-Repubblika Federali tal-Ġermanja vs Il-Kummissjoni Ewropea

12.8.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 270/25
            
         
      Appell ippreżentat fl-20 ta’ Ġunju 2019 mir-Repubblika Federali tal-Ġermanja mis-sentenza mogħtija mill-Qorti Ġenerali (L-Ewwel Awla) fl-10 ta’ April 2019 fil-Kawża T-229/17, Ir-Repubblika Federali tal-Ġermanja vs Il-Kummissjoni Ewropea
      (Kawża C-475/19 P)
      (2019/C 270/29)
      Lingwa tal-kawża: il-Ġermaniż
      
         Partijiet
      
      
         Appellanti: Ir-Repubblika Federali tal-Ġermanja (rappreżentanti: J. Möller, aġent, M. Kottmann, M. Winkelmüller u F. van Schewick, Rechtsanwälte)
      
         Partijiet oħra fil-proċedura: Il-Kummissjoni Ewropea, Ir-Repubblika tal-Finlandja
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  1.
               
               
                  tannulla s-sentenza tal-Qorti Ġenerali mogħtija fl-10 ta’ April 2019 fil-Kawża T-229/17, Ir-Repubblika Federali tal-Ġermanja vs Il-Kummissjoni Ewropea;
               
            
                  2.
               
               
                  tannulla d-Deċiżjoni tal-Kummissjoni (UE) 2017/133 tal-25 ta’ Jannar 2017 dwar iż-żamma b’restrizzjoni f’Il-Ġurnal Uffiċjali tal-Unjoni Ewropea tar-referenza tal-istandard armonizzat EN 14342:2013 “Pavimentar tal-injam: Karatteristiċi, evalwazzjoni ta’ konformità u mmarkar” skont ir-Regolament (UE) Nru 305/2011 tal-Parlament Ewropew u tal-Kunsill (1);
               
            
                  3.
               
               
                  tannulla d-Deċiżjoni tal-Kummissjoni (UE) 2017/145 tal-25 ta’ Jannar 2017 dwar iż-żamma b’restrizzjoni f’Il-Ġurnal Uffiċjali tal-Unjoni Ewropea tar-referenza tal-istandard armonizzat EN 14904:2006 “Superfiċji għal spazji għall-isport — Superfiċji fuq ġewwa li jintużaw għal aktar minn sports wieħed: Speċifikazzjoni” skont ir-Regolament (UE) Nru 305/2011 tal-Parlament Ewropew u tal-Kunsill (2);
               
            
                  4.
               
               
                  tannulla l-komunikazzjonijiet tal-Kummissjoni tal-10 ta’ Marzu 2017, tal-11 ta’ Awwissu 2017, tal-15 ta’ Diċembru 2017, u tad-9 ta’ Marzu 2018 (3), fil-kuntest tal-implimentazzjoni tar-Regolament (UE) Nru 305/2011 tal-Parlament Ewropew u tal-Kunsill li jistabbilixxi kondizzjonijiet armonizzati għall-kumerċjalizzazzjoni tal-prodotti għall-bini u li jħassar id-Direttiva tal-Kunsill 89/106/KEE, sa fejn huma jirreferu għall-istandards armonizzati EN 14342:2013 u EN 14904:2006;
               
            
                  5.
               
               
                  sussidjarjament għat-tieni, għat-tielet u għar-raba’ punt tat-talbiet, tibgħat lura l-kawża quddiem il-Qorti Ġenerali;
               
            
                  6.
               
               
                  tikkundanna lill-Kummissjoni għall-ispejjeż.
               
            
         Aggravji u argumenti prinċipali
      
      L-appellanti tibbaża l-appell tagħha fuq it-tliet aggravji li ġejjin.
      L-ewwel nett, l-appellanti tqis li s-sentenza appellata tikser l-ewwel paragrafu tal-Artikolu 263 TFUE, sa fejn hija tiċħad it-talbiet tar-Repubblika Federali tal-Ġermanja intiżi għall-annullament tal-komunikazzjonijiet ikkontestati inkwantu inammissibbli. Skont l-appellanti, il-Qorti Ġenerali injorat il-fatt li l-komunikazzjonijiet ikkontestati huma intiżi sabiex jipproduċu effetti legali vinkolanti li ma humiex identiċi għall-effetti legali tad-deċiżjonijiet ikkontestati.
      It-tieni nett, l-appellanti tqis li s-sentenza appellata tikser l-Artikolu 18(2), moqri flimkien mal-Artikolu 17(5) tar-Regolament Nru 305/2011. Hija tqis li l-Qorti Ġenerali ma ħaditx inkunsiderazzjoni l-fatt li, bis-saħħa ta’ dawn id-dispożizzjonijiet, il-Kummissjoni kienet fl-istess waqt awtorizzata u obbligata li tieħu waħda mill-miżuri proposti mir-Repubblika Federali tal-Ġermanja.
      It-tielet nett, l-appellanti tqis li s-sentenza appellata tikser l-Artikolu 18(2), moqri flimkien mal-Artikolu 3(1) u (2), u l-Artikolu 17(3) tar-Regolament Nru 305/2011. Hija tqis li l-Qorti Ġenerali ma ħaditx inkunsiderazzjoni l-fatt li l-Kummissjoni kienet obbligata, skont dawn id-dispożizzjonijiet, teżamina jekk l-istandards inkwistjoni kinux jikkompromettu l-osservanza tar-rekwiżiti fundamentali applikabbli għax-xogħlijiet ta’ kostruzzjoni.
      
         (1)  ĠU 2017, L 21, p. 113.
      
         (2)  ĠU 2017, L 22, p. 62.
      
         (3)  ĠU 2017, C 76, p. 32; ĠU 2017, C 267, p. 16; ĠU 2017, C 435, p. 41; ĠU 2018, C 92, p. 139.